Ringkøbing-Skjern Kommunes klima
Såvel det flade, sandede landskab som nærheden til Vesterhavet og Ringkøbing Fjord påvirker kommunens klima. Tæt på kysten giver havet store daglige temperaturudsving, og i forårsmånederne opstår der ofte havgus. De sandede jorder længere inde i land betyder stor opvarmning om sommeren, hvilket bl.a. resulterer i mange sommerbyger. Tilsvarende giver de stor afkøling om vinteren. Mod øst stiger terrænet ind mod Den Jyske Højderyg, hvilket betyder øget skydannelse og mere nedbør.
Nærheden til havet medfører dog også høje vintertemperaturer, og netop i januar og februar hører kommunen til blandt de ti varmeste i landet. Til gengæld er den østlige del af kommunen kold om vinteren og varm om sommeren, hvilket betyder, at kommunens årsmiddeltemperatur ender med at ligge tæt på landsgennemsnittet.
Nedbørsmængderne er høje, og Ringkøbing-Skjern er en af landets ti vådeste kommuner. Det skyldes især sommerbygerne, der forårsages af Den Jyske Højderyg. Den megen nedbør betyder også mange skyer, hvilket gør kommunen ret solfattig. Det er især tilfældet i sensommeren og det tidlige efterår, hvor der er stor bygeaktivitet. I forårsmånederne er det derimod havgusen, der tit skjuler solen.
Læs mere om natur og landskab i Ringkøbing-Skjern Kommune
Læs videre om
Læs også om
Se alle artikler om Klima